**Minuta**

**întâlnirii reprezentanților societății civile din Republica Moldova cu membrii** **delegației Fondului Global de combatere a SIDA, Tuberculozei și Malariei**

**Data& ora&locația**: 11 septembrie 2013, ora 15:30, Centrul Social Regional pentru persoanele care trăiesc cu HIV, municipiul Chișinău

**Obiectivul întrunirii**: Prezentarea viziunilor societății civile cu privire la pregătirea aplicației CNC TB/SIDA pentru accesarea grantului interim HIV (8 milioane dolari SUA) oferit de FG RM în cadrul Noului Model de Finanțare.

**Lista participianților:**

1. Tatiana Vinichenko, Managerul de portfoliu al FG pentru Moldova, FG
2. David Kokiashvili, specialist M&E, FG
3. Olena Wagner, specialist procurări, FG
4. Violeta Teutu, coordonator, Secretariatul CNC TB/SIDA
5. Liliana Caraulan – Centrul PAS
6. Chilcevschii Igor – Liga persoanelor care trăiesc cu HIV (PTH)
7. Liliana Gherman– Fundaţia Soros-Moldova
8. Vitalie Slobozian – Fundaţia Soros-Moldova
9. Angelica Bordeian - Fundaţia Soros-Moldova
10. Alexandru Curaşov – A.O. “Iniţiativa Pozitivă”
11. Veaceslav Mulear – Gender Doc M
12. Ruslan Poverga – AO “Viața Nouă”
13. Lilian Severin - AO “AFI”
14. Kcenia Belevici – CSR Tiraspol
15. Svetlana Gheorghieva – AO “Biaz Gul”
16. Evghenii Amelhin – CSR Tiraspol
17. Denis Maruha – AO “Credința”
18. Valeriu Rotaru – CSR Chișinău
19. Olga Pumnea – Liga PTH
20. Tatiana Șcaruba – AO “Credința”
21. Victoria Tataru - Secretariatul CNC TB/SIDA

În deschiderea ședinței, **Tatiana Vinicenko, manager de portofoliu al Fondului Global pentru Moldova** a salutat reprezentanții societății civile și a propus pentru discuții câteva subiecte importante, ce țin de realizarea activităților implementate cu suportul Fondului Global, după cum urmează:

* **Viziunea societății civile vizavi de informația privind reducerea contribuției promise din partea statutului pentru suportul Programului Național de profilaxie și control HIV/SIDA/ITS de la 48 milioane lei la 9 milioane lei pe parcursul anului 2014, în timp ce pentru domeniul tuberculozei contribuția promisă de 32 milioane lei a rămas neschimbată.**
* **Dificultățile, resursele și posibilitățile de acoperire a tratamentului antiretroviral pentru pacienții bolnavi de HIV/SIDA, care vor fi luați în tratament începând cu 1 ianuarie 2014.**

**DISCUȚII:**

**Igor Chilcevschii, președintele PTH**, a menționat că inițial pentru Programul Național de prevenire și control HIV/SIDA/ITS a fost promisă o sumă și mai mare, care pe parcurs a fost micșorată până la 9 milioane lei. Este îmbucurător că sunt oferite aceste 9 milioane, dar bugetul respectiv etimat de Ministerul Finanțe pentru anul 2014 nu reiese din necesitățile reale ale țării, ci din posibilități. Astfel, pronosticurile nu sunt deloc optimiste și asemenea situații ar putea fi repetate în viitor («în loc de creșterea contribuției statului pentru controlul HIV/SIDA în Republica Moldova să avem reduceri a bugetului din partea statului»). Referitor la asigurarea tratamentului antiretroviral (ARV), dl Chilcevschii a menționat că dacă până în prezent, toate medicamentele erau procurate de IP UCIMP RSS, din grantul FG și probleme nu au fost, odată cu asigurarea medicamentelor din bugetul de stat apar dificultăți. Acestea sunt legate de lipsa mecanismului de procurare a medicamentelor, existența doar a unui singur preparat de brand înregistrat - Aliuviu. În opinia vorbitorului, RM ar putea repeta experiența altor țări, când din lipsa medicamentelor bolnavilor nu le va fi recomandat tratament tuturor celor care îl vor necesita, iar abandonul tratamentului ARV ar putea fi chiar «salutat». Ceea ce ar dori societatea civilă este să cunoască clar care sunt necesitățile reale pentru controlul HIV/SIDA și ce parte din acestea Guvernul RM poate să o acopere. Altfel zis, să nu fie promisă inițial o sumă, după care să fie anunțată alta de zeci de ori mai mică, fără a fi consultați și reprezentanții societății civile asupra diciziei luate.

**Alexandru Curașov, director AO Inițiativa Pozitivă**, a susținut opinia dlui Chilcevschii vizavi de neimplicarea reprezentanților societății civile, inclusiv a comunității persoanelor care trăiesc cu HIV (PTH), în discutarea și negocierea bugetului Programului Național HIV/SIDA pentru anul 2014. În opinia dlui Curașov, Programul Național HIV/SIDA include toate necesitățile, inclusiv resursele disponibile și nedisponibile. Această planificare strategică este utilă pentru ca investițiile să fie cât mai eficiente și să fie obținute rezultatele scontate. Referitor la bugetul controversat de 48 milioane (negociat în cazul retragerii Fondului Global) și cea de 9 milioane (devenită cunoscută acum, după apariția posibilității de aplicare pentru un grant-interim de 8 milioane dolari), acest lucru pare a fi foarte suspect. Și aceasta în condițiile în care FG a menționat că resursele Fondului Global nu trebuie să substituie resursele naționale. Această poziție a Guvernului vizavi de cetățenii săi este incorectă.

Referindu-se la rolul FG în dezvoltarea/fortificarea comunității PTH, dl Curașov a întrebat participanții dacă însăși comunitatea PTH din RM face totul pentru a fi destul de convingătoare și a lupta pentru drepturile PTH.

**Liliana Gherman, coordonator la Programul Sănătate Publică, Fundația Soros-Moldova (FSM)**, a atras atenția asupra faptului că suma inițială de 48 milioane lei este bugetul pe care Ministerul Sănătății l-a solicitat de la Guvern. Așa cum deciziile financiare sunt aprobate de Ministerul Finanțelor, Ministerul Sănătății niciodată nu poate garanta că suma solicitată va fi acceptată ulterior. Pentru comparație, a fost dat exemplul cu situația privind hepatitele. Cu toții cunoaștem faptul că situația privind hepatitele este foarte gravă în RM, știm care sunt necesitățile de tratament. Cu toate acestea, Guvernul alocă o părticică foarte mică pentru tratamentul hepatitelor virale. Referitor la acoperirea necesităților pentru medicamentele ARV, dna Gherman a informat că ar fi bine să fie așteptate rezultatele întâlnirii reprezentanților FG cu oficialii de la Ministerul Sănătății, pentru că s-ar putea ca din vară până acum (de când se discută intens aceste probleme la MS) să se fi găsit o ieșire din situație privind modalitatea de efectuare a procurărilor de preparate ARV.

În context, **Vitalie Slobozian, coordonator, Programele Reducerea Riscurilor, FSM** a adăugat că din câte cunoaște, procurarea medicamentului Aliuviu, singurul preparat de brand, înregistrat în RM, a fost propusă ca o variantă de alternativă în cadrul unei ședințe organizată la Ministerul Sănătății. Ar putea exista, cu siguranță, și alte pârghii, mecanisme pentru procurarea TARV, despre care reprezentanții societății nu cunosc la moment, dar se vor putea informa după ședința cu reprezentanții Ministerului Sănătății.

**Liliana Caraulan, coordonatorul Programului HIV, Centrul PAS**, a intervenit pentru a menționa că spre deosebire de domeniul TB, unde a fost găsit un mecanism de procurare a medicamentelor antituberculoase, situația cu preparatele ARV este mai complicată din cauza acordului TRIPS PLUS (Trade Related Aspects of Intellectual Property Rights), pe care RM ar trebui să îl semneze în cadrul semnării Acordului de Liber Schimb cu UE. Prevederile acordului TRIPS se referă la respectarea drepturilor intelectuale în comerț, ceea ce înseamnă că prin asumarea angajamentelor la nivel internațional, Republica Moldova va trebui să garanteze dreptul de patentă asupra medicamentelor originale o perioadă îndelungată (5-8-11 ani). Drept urmare, prin semnarea TRIPS, țara nu va putea procura preparate generice, care sunt de câteva zeci de ori mai ieftine decât cele originale. Întrebarea este cum de asigurat procurarea tuturor medicamentelor necesare (circa 20 preparate potrivit schemelor de tratament la zi). Precum și cât de atractive vor fi ofertele RM pentru companiile farmaceutice la volumul solicitat astăzi?

În cadrul întâlnirii au mai fost discutate și alte chestiuni ce țin de :

* **Asigurarea durabilității proiectelor implementate cu suportul Fondului Global, în special, preluarea finanțării din partea statului a Centrelor Sociale Regionale (CSR) pentru persoanele infectate cu HIV.**

Participanții la ședință au opinat că eforturile de până acum au fost depuse pentru îmbunătățirea cadrului legal, care să permită ca activitatea acestora să fie preluată din bugetul de stat, cu implicarea contribuțiilor bugetelor locale. Rolul CSR în viziunea reprezentanților societății civile este foarte mare din punct de vedere al suportului social, psihologic, consultativ și informativ, pe care îl primesc beneficiarii centrelor aici. Or, potrivit Kseniei Belevici, coordonatorul Centrului Social Regional din Tiraspol, pe fondalul nivelului accentuat de stigmatizare și discriminare care există în societate, vocea persoanelor HIV-pozitive din regiunea transnistreană este destul de slabă. Puțini lideri au curajul să vorbească și să apere drepturile persoanelor care trăiesc cu HIV, aceste centre fiind asemeni unei oaze de liniște sufletească, de încredere și ajutor reciproc, de care se bucură în viață.

Dna Belevici a invitat, de asemenea, reprezentanții FG să viziteze Centrul Social Regional de la Tiraspol, pentru a se informa mai bine despre activitatea Centrului și situația privind controlul HIV/SIDA în această regiune.

* **Situația privind PCR (dispozitivul pentru măsurarea încărcăturii virale ARN HIV)**

Reprezentanții Fondului Global au dorit să afle dacă participanții consideră oportun ca în noua aplicație către Fondul Global (care este curs de pregătire) să fie susținută procurarea unui nou PCR în locul celui care a ieșit din funcțiune. De remarcat că procurarea echipamentului medical se va face în detrimentul celorlalte activități, care vor fi incluse pentru a fi susținute de FG în noua aplicație.

Deși opinia generală a participanților a fost că în instituțiile medicale sunt necesare anumite investiții de echipament medical, cei mai mulți au fost de-acord că în Republica Moldova există deja o infrastructură creată și ceea ce este necesar în continuare – de îmbunătățit managementul și sistemul de referire la serviciile deja existente. În context, dl Alexandru Curașov a concluzionat că pe parcursul celor 10 ani de prezență a Fondului Global în RM a fost oferit suport Guvernului la diferite nivele, arii și domenii de intervenții cruciale (profilaxie, tratament, comunicare, monitorizare și evaluare etc.). Respectiv, au fost create/dezvoltate și anumite mecanisme pentru controlul TB/SIDA. Ca și perspectivă de dezvoltare pentru FG în RM, în viziunea societății civile, ar fi susținerea / organizarea unui sistem funcțional la nivel de stat, care să fie capabil să rezolve problemele existente la nivel de sistem. În opinia dlui Curașov, fortificarea managementului sistemului TB/SIDA trebuie să fie o prioritate pentru RM, întrucât toate întârzierile de proces care au loc în prezent, neonorarea promisiunilor din partea unor actori/instituții/ministere, alte deficiențe și probleme care apar – au loc anume din această cauză. Investirea în dezvoltarea capacităților MS și a comunității persoanelor care trăiesc cu HIV este obiectivul pe care FG și Guvernul RM ar trebui să se concentreze în planificarea strategică de mai departe.

* **Programul SIME HIV**

Reprezentanții FG au menționat că pe parcursul ultimei jumătăți de an au primit nenumărate asigurări că acest Program va deveni în curând funcțional, dar până acum este în proces de definitivare. Luna decembrie a fost stabilită deja ca termen limită pentru a fi lansat și a funcționa deplin.

În finalul întâlnirii, reprezentanții societății civile și delegației Fondului Global și-au urat reciproc mult succes în efortul comun de reducere a poverii TB/SIDA și de creare a celor mai bune condiții de sănătate pentru persoanele infectate și/sau afectate de aceste două maladii sociale.

***Secretariatul CNC TB/SIDA***